
'  PROOEMIUM. 

'  «  • 

Quodsi  in  morbos  ventriculi  inflammatorios  accuratius 

* 

inquirimus,  scriptores  non  modo  varia,  sed  passim  quo¬ 
que  manca  aut  perversa  de  iis  retulisse  videbimus.  Ne 
de  acula  quidem  gastritide  inter  se  consentiunt,  plurimi 
enim  medici,  praecipue  Galli,  unam  tantum  hujus  inflam¬ 
mationis  formam  describunt  eamque  satis  raro  occurrere 
tradunt.  Novimus  autem,  acutam  gastritidem  partim  sa¬ 
tis  esse  crebram,  partim  loco  et  causis  efficientibus  di¬ 
versam  ,  quanquam  plures  formae  consociari  alteraquO 
in  alteram  transire  possint.  Proinde  Schoeni  e  in  (All- 
gem.  und  spec.  Pathologie  u.  Therapie.  4.  Aufl.  Bd.  I. 

i 

S.  216  lf.)  optime  promeruit,  quod  plures  gastritidis 
formas,  nimirum  mucosam,  serosam,  venenatam, 
distinxit  clariusque  illustravit,  quanquam  haud  diffitemur, 
divisionem  illam  nondum  omnibus  numeris  esse  absolu¬ 
tam.  Multo  magis  autem  quam  de  acuta,  de  chronica 
gastritide  medici  incerti  atque  ambigui  fluctuarunt;  quem¬ 
admodum  enim  alii  tam  pristinae  quam  nostrae  aetatis 

/  %  f 

medici  propemodum  eam  neglexerunt,  ita  alii  fere  quam¬ 
que  diuturniorem  ventriculi  affectionem,  imo  transitoriam, 


/ 


ut  cardialgiam,  dyspepsiam  etc.  gastritidis  chronicae  no¬ 
mine  impertiverunt;  alii  denique  hujus  inflammationis 
chronicae  exitus,  ut  indurationes  et  ulcerationes  ventri¬ 
culi,  simplice  gastritidis  chronicae  nomine  descripserunt, 
non  meditantes,  symptomata  inflammatoria,  si  cum  his 
adsint,  inter  signa  accidentalia  magis  quam  essentialia 
pertinere  eorumque  multo  minorem  rationem  habendam 
esse,  quam  in  mera  inflammatione.  Inter  medicos  re- 
centioris  aevi  P.  Krukenberg  summam  gastritidi  chro¬ 
nicae  attentionem  impendit  et  haud  pauca,  quae  eo  us- 

*  i  .  v 

que  dubia  vel  tenebris  obfuscata  fuerunt,  ingeniose 
dilucidavit  (Vergi.  Jahrbiich.  der  ambul.  Klirtik  zu  Halle, 
1820.  Bd.  II.  S.  253  —  324). 

SYMPTOMATA. 

Ch  ronica  gastritis,  quod  ad  sedem  attinet,  semper 
mucosa  est,  'serosa  enim  rapidum  emetitur  decursum. 
Quodsi  animum  ad  symptomata  advertimus,  initio  tam 
exigua  esse  videmus,  ut  aegroti,  imo  adeo  medici,  va¬ 
letudinis  mediocris  specie  decepti,  vel  omnino  ea  negli- 

i  / 

gant,  vel  parvi  aestiment.  Revera  etiam  symptomata 
aegrotorum  constitutione  et  aetate,  causis  efficientibus, 
morbi  ambitu  stadioque  adeo  differunt,  ut  certum  eorum 
complexum  difficillimo  tantum  negotio  exhibere  possi¬ 
mus.  Enumeraturi  igitur  symptomata  consueta  primum 
eorum  mentionem  faciamus,  quae  maxime  constantia  et 

essentialia  esse  solent.  Huc  prae  omnibus  dolor  perti- 

♦  #  r  ’ 

net  obtusus,  fixus  in  aliqua  ventriculi  regione,  praecipue 
pylorica,  qui  et  pressione  adhibita  et  nutrimentis  solidis, 
fluidisve  acribus  exaltatur,  ceterum  modo  decrescit, 
modo  increscit,  quin  adeo  per  intervalla  deficit.  Dige¬ 
stionis  organorum  functio  offenditur,  alvus  tenaciter  ob- 
stipatur,  regio  epigastrica  tenditur  et  inflatur,  sapor  a 
norma  alienatur,  ciborum  appetentia  pessumdatur,  sitis 
plus  minus  intenditur,  nausea,  ructus,  vomituritiones, 
ipsa  emesis,  accedunt,  aegroti  perpetuam  conqueruntur 

dysphoriam,  macrescunt,  in  febrem  tandem  incidunt. 
Quae  symptomata  summatim  enumerata  fusius  nunc  ad¬ 
umbrare  liceat. 

Primo  loco  dolorem  posui,  qui,  etsi  vix  unquam 
plane  abesse  videtur,  tamen  medicum  fallere  interdum 

t 

potest,  quoniam  tot  exhibet  varietates,  ut  in  aliis  casi¬ 
bus  paene  alius  appareat.  Jam  gradu  discrepat,  nunc 
enim  blandus  nunc  inimicus  est,  nonnunquam  ita  infe¬ 
stus,  ut  ab  aegrotantibus  vix  feratur.  Quemadmodum 

% 

incipiente  chronica  gastritide  dolor  exiguus^  periodicus, 
ita  procedente  et  ad  degenerationem  vergente  gravis, 
frequens,  quandoque  continuus  exstat.  Quo  saepius  ga¬ 
stritis  exacerbatur  et  quo  longius  provehitur,  eo  majo¬ 
rem  dolor  gradum  obtinet,  maximum,  si  ventriculi  telae 
degenerarunt.  Exacerbationes  doloris  per  breviora  aut 
longiora  intervalla  accedunt:  nunc  semel  tantum  per 
mensem  aut  hebdomadem,  nunc  ternis,  alternis  aut  sin¬ 
gulis  diebus,  vel  horis.  Ingravescere  solent  dolores 
aliquanto  post  pastupi,  nominatim  ingestis  cibis  crudis, 
dyspeptis,  aut  potibus  irritantibus,  nec  non  praegresso 
perfrigerio,  animi  affectibus,  tussi  intensiore,  sternuta¬ 
tione,  suppresso  haemorrhoidum  aut  catarneniorum  pro¬ 
fluvio;  altera  autem  parte  demulcentur  ventre  artubus¬ 
que  inferioribus  calefactis,  victu  idoneo  et  regimine 
psychico  consentaneo,  imo  hisce  conditionibus  per  dies 
complures  aut  hebdomades  nonnunquam  arcentur.  Tam¬ 
etsi  adhibita  pressione  dolores  generatim  adaugentur, 
tamen  exempla  observata  sunt,  quibus  aegroti  eos  se¬ 
dari  perhiberent,  si  vel  gravior  regionis  epigastricae 

compressio  administraretur,  vel  si  corpore  inclinato  se¬ 
derent,  aut  in  ventrem  decumberent  (Hufeland,  Jour. 
der  pract.  Heilkunde.  Novbr.  1812.  St.  IV.  S.  3).  Non¬ 
nulli  dolorum  sedem  in  pylorica  ventriculi  regione  adeo 
constantem  esse  existimant,  ut  inter  decem  aegrotos  fere 
unus  exceptionem  sistat.  Quod  etiamsi  a  vero  non 
plane  alienum  esse  videtur,  tamen  fundum  ventriculi, 
rarissime  cardiacam  regionem,  gastritidis  chronicae  et 
doloris  focum  exhibere,  concedendum  est.  Nonnullis  in 
casibus  inflammatio  non  modo  per  majorem  ventriculi 
plagam  diffunditur,  sed  etiam  plures  ejus  telas  adgredi- 
tur,  quo  fit,  ut  totus  venter  mediocri  tactu  doleat.  Si 
vehementior  gastritidis  exacerbatio  accedit,  dolor  quan¬ 
doque  per  abdomen  ad  lienalem  regionem,  juxta  ster¬ 
num  ad  pulmones,  ad  dorsum,  scapulas,  oesophagum 

protenduntur  et  suffocationis  metum,  aut  spasticae  con- 

✓ 

tractionis  oesophagi  sensum  aegrotis  inferunt.  Dolorum 
naturam  perquirentes  magnam '  eorum  diversitatem  de¬ 
prehendimus,  quae  ab  individua  aegrotantium  indole,  a 
sede  et  stadio  morbi,  a  remissionis  et  exacer¬ 
bationis  tempore  derivanda  est.  Alii  dolorem  ac¬ 
cusant  obtusum  et  prementem,  alii  ardentem,  alii  pun¬ 
gentem  atque  lancinantem,  alii  denique  rodentem;  aliis 
repentina  frigoris  infesti,  aliis  vero  caloris  sensatio  in 
ventriculi  regione  cum  doloribus  consociatur.  Inve¬ 
niuntur  etiam,  qui  dolorificam  regionis  epigastricae  aut 
universi  abdominis  tumescentiam,  pulsationem  epigastri¬ 
cam,  anxietatem  praecordialem  exhibeant.  Quodsi  chro¬ 
nica  gastritis  eo  usque  processit,  ut  ventriculi  destru- 

ctio  ordiatur,  aegrotantes  dolorem  sentiunt  urentem 
(J.  N.  Petzold,  die  Verhartung  und  Verengerung  des 
unteren  Magenmiindes.  S.  10),  qui  post  pastum  acer¬ 
bissimus  fit,  post  digestionem  mitigatur.  Pungens  aut 
lancinans  dolor  evadit,  si  aegroti  variis  injuriis  sese 
committentes  gastritidis  exacerbationem  inducunt.  Quod 
ad  epigastrii  pulsationem  attinet,  quae  etiam  in  morbis 
ventriculi  organicis,  ut  carcinomate,  observatur,  a  ple- 
thora  venosa  abdominis,  'praecipue  a  sanguinis  impetu 
versus  regionem  epigastricam,  vasorumque. motu  quo¬ 
dam  febrili,  derivari  potest.  Postquam  chronica  gastritis 
summam  ventriculi  degenerationem  atque  destructionem 
induxit,  haud  raro  aegroti  nullos  amplius  dolores  con¬ 
queruntur. —  Alterum  symptoma,  idque  non  minus  fere 
constans,  chronicae  gastritidis  pertinacissima  alvi  obsti¬ 
patio  habetur,  quae  plures  non  modo  dies  protrahitur, 
sed  hebdomadem  nonnunquam  excedit.  Eadem  vero 
obstructio  in  variis  morbi  stadiis  magis  minusve  discre- 

.  i  ' 

pat,  nam  in  eunt  e  chronica  gastritide  alvus  ad  obstipa-^ 
tionem  quidem  prona  est,  veruntamen  ratio  alvum  ex¬ 
cernendi  non  essentialiter  ab  ea  differt,  quam  omnes 
inflammationes  leviores  inducere  solent.  Gastritide 
autem  magis  exculta,  obstructio  semper  semperque  cre¬ 
scit  eumque  adipiscitur  gradum,  ut  quaternis  tantum  aut 
senis  diebus,  vel  longioribus  etiam  intervallis,  alvi  ex- 
cretio  locum  habeat.  Nonnulli  aegrotorum  tanta  pre¬ 
muntur  obstipatione,  ut  nonnisi  adhibitis  enematibus 
emollientibus  aliquid  reddere  possint.  Excreta,  praeci¬ 
pue  quae  sponte  secedunt,  dura  esse  solent,  globosa, 

atra,  velut  combusta,  interdum  fusca;  accidit  tamen,  ut 
nonnunquam  stercora  albida,  argillacea,  nunc  stercori¬ 
bus  hircinis  similia,  nunc  castaneis  aequiparanda,  quin 
adeo  tubulosa,  edantur  (Krukenberg,  a.  a.  0.  Bcl.  II. 
S.  257).  Accidere  etiam  potest,  ut  pertinax  alvi  ob¬ 
stipatio  diarrhoeae  cedat,  qua  materiae  pulticulares ,  aut 
liquidae,  pituitosae,  fuscae,  virides,  nigricantes,  imo 
cruentae  aut  purulentae  excernuntur.  —  Ad  aliud  pro¬ 
gredior  symptoma,  quod  quidem  alii  fere  semper  obser¬ 
varunt,  alii  plane  desiderarunt;  tumorem  innuo  durum 

in  regione  epigastrica  vel  praecordiali,  qui,  si  animad- 

* .  .  .  » 
vertitur,  gastritidis  chronicae  stadium  provectius  deno¬ 
tat  et  degeneratis  ventriculi  tunicis  originem  debet;  ce¬ 
terum  tumoris  forma,  magnitudo,  sedes,  consistentia 
haud  mediocriter  discrepare  solent.  Durities  nonnun¬ 
quam  adeo  levis  est,  ut,  si  aeger  relaxatis  ventris 
musculis  situ  supino  utitur,  tactu  vix  cognoscatur;  am¬ 
bitus  ejus  ad  eum  gradum  evehi  potest,  ut  non  solum 
epigastrium  expleat,  sed  adeo  ad  umbilicalem  regionem 
pergat,  quin  ad  pelvim  demittatur.  Nonnullis  in  casibus 
plures  inveniuntur  tumores  minores,  aut  major  unus 
quasi  lobatus.  Plerumque  tumor  fixam  obtinet  sedem, 
quandoque  autem  pressioni  cedit  digitisque  huc  illud 
moveri  potest.  Haller,  Sprengel,  Hufeland  prae¬ 
cipue  hujus  tumoris  mentionem  fecerunt,  Krukenberg 
nunquam  eum  in  morbo  nostro  deprehendit.  Quum  igi¬ 
tur  hoc  de  symptomate  medici  dissideant,  an  magni 
aestimandum  sit  nec  ne,  nescio,  altera  autem  ex  parte 
non  caret  dignitate,  Andral  enim  judicat,  solum  atque 

certissimum  symptoma,  quo  verus  stomachi  scirrhus  di¬ 
gnoscatur,  in  tumore  ventriculi  duro  collocandum  esse. 

Haud  parvi  momenti  alienatae  functionis  ventriculi 
signa  habenda  sunt  et  proxime  quidem  ructus,  nausea, 
vomitiones;  vix  enim  ullum  chronica  gastritide  aegro- 
tantem  inveniri  arbitror,  qui  symptomatibus  illis  plane 
destituatur.  Non  per  totum  autem  morbi  decursum  ea¬ 
dem  sunt,  sed  vel  augescente  vel  mitescente  inflamma- 

tione  vicissim  increscunt  et  decrescunt.  Quo  enim  tein- 

pore  affectionis  inflammatoriae  remissio  exstat,  nausea 
et  vomituritiones  vel  prorsus  absunt  ab  aegrotis,  vel 
post  coenam  tantum  accedunt  et  quae  eduntur,  plerum¬ 
que  aquosa  aut  mucosa,  modo  insipida,  modo  salsa, 

/ 

amara,  acida  sunt.  Si  novae  gastritidis  exacerbationes 
oriuntur,  non  solum  perpetuae  vomituritiones  adsunt, 
sed  etiam  emesis  ipsa,  qua  nutrimenta  interdum  blan¬ 
dissima  rejiciuntur.  Facile  igitur  est  intellectu,  omnes- 
quasque  injurias,  quae  inflammationis  exacerbationem 
inducant  morbique  intensitatem  adaugeant,  magnam  ef- 

"S-  . 

ficacitatem  in  haec  symptomaia  exserere  debere.  Si 
prima  gastritidis  chronicae  accessio  locum  habet,  si 
homo  per  brevius  demum  tempus  aegrotat  et  nova  ex¬ 
acerbatio  mediocris  est,  saepe  vomituritiones  et  vomi¬ 
tus  deficiunt;  sin  morbus  ita  processit,  ut  ventriculi 
telae  jam  degeneraverint,  aut  destructionem  subierint; 
nunquam  ructus,  nauseam,  emesin  desiderabimus.  Tem¬ 
pus,  quo  ingesta  revomuntur,  praesertim  e  gastritidis 
sede  metiendum  est,  quae  enim  si  pyloricam  regionem, 
aut  ipsum  pylorum  obsidet,  utplurimum  vomitus  horis 

aliquot  post  pastum  praeteritis,  aut  finita  digestione,  si 
chymus  in  duodenum  descendere  coepit,  ingreditur;  sin 
autem  cardiaca  regio  tenetur  inflammatione,  nutrimenta 
modo  assumta,  imo  interdum  in  ventriculum  nondum 
demissa,  rejiciuntur.  Indolem  eorum,  quae  vomitu  red¬ 
duntur,  varia  ratione  differre,  jam  supra  obiter  adnotavi. 
Incipiente  enim  chronica  gastritide,  nutrimenta  ingesta, 
colluvie  aquosa  remixta,  saporis  acidi  vel  amari,  eva¬ 
cuantur,  quae  nonnunquam  nihil  nisi  liquorem  turbidum 
exhibent;  exorta  autem  ventriculi  degeneratione,  aut 
mucus  tenax,  rancidus,  aut  materiae  odoris  foetidi,  sa¬ 
poris  putridi,  coloris  saepe  fusci  vel  nigricantis,  red¬ 
duntur;  aliis  in  casibus  materiae  illae  puris  recentis 
odorem  et  dulciusculum  saporem  exhibere  dicuntur.  Si 
verum  est,  quod  nonnulli  tradunt,  vomitum  ex  toto  de¬ 
ficere  posse,  vario  modo  rem  interpretari  licet;  vel 
enim  inflammatio  cardiae  orificium  obsidens,  ita  hoc 
constringit,  ut  nutrimenta  fluida  et  mollia  quidem  ad 
ventriculum  cum  difficultate  aliqua  descendant,  sed  pro¬ 
pter  cardiae  constrictionem  ad  oesophagum  retrudi  ne¬ 
queant,  vel  universus  ventriculus  degeneravit,  induruit, 

' 

cum  vicinis  partibus  concrevit,  aut  eum  in  modum  ex¬ 
pansus  est,  ul  parietes  ejus  quasi  resoluti  sese  contra¬ 
hendi  facultatem  amiserint. 

(luibus  expositis,  ad  alia  symptomata  adumbranda 
me  accingam,  proxime  quidem  ad  ea,  quae  organismi 
reactionem  significant,  nimirum  febrilia.  Manifesta  fe¬ 
bris  tantummodo  exacerbationis  tempore  exstat,  in  re¬ 
missione  autem  plane  deficit,  praesertim  sub  morbi 


t 


14 


exordiis.  Decursu  longius  provecto,  remissiones  evadunt 
rariores  et  febricitationes  vicissim  mitigantur  et  incre- 

y 

scunt,  incipientes  sub  vesperam  levibus  regionis  spinalis 
horroribus,  quibus  aestus  succedit.  Haec  febricula  sub 
exitialem  gastritidis  chronicae  exitum  vertitur  in  h em¬ 
eticam.  Pulsus  quidem  frequens  inveniri  solet,  parvus 
autem  et  tensus,  nonnunquam  debito  rarior  et  sub  finem 
intermittens.  Quam  pulsuum  exilitatem  in  omnibus  in¬ 
flammationibus  organorum,  quibus  nervus  sympathiclis 
provideat,  deprehendi,  scriptores  referunt,  eam  que  con¬ 
stans  gastritidis  chronicae  signum  esse  opinantur.  San¬ 
guis  corpori  detractus  sero  abundare  consuevit,  eo 
magis,  quo  diuturnior  est  morbus:  urina  flammea  aut 
rubella,  modo  serosa,  subturbida,  aut  sedimento  mucoso 
praedita  apparet,  copia  plerumque  parcior  quam  statu 
normali.  Catarrhales  aut  rheumaticae  variorum  orga- 

% 

norum  affectiones,  si  observantur,  accidentalibus  sym¬ 
ptomatibus  interponendae  sunt.  Digestionis  instrumenta 
prae  ceteris  chronica  gastritide  offendi,  in  aprico  est; 
sane  assirnilationis  aegrotationes  initio  admodum  medio¬ 
cres  morbi  decursu  longius  provecto  ita  increscunt,  ut 
universum  corpus  in  dies-  magis  debilitetur  viresque 
tandem  exhauriantur.  Aegroti  pallent,  aut  faciei  colorem 

lividum,  luridum  ostendunt,  ingentem  languorem  con- 

•  —  -• 

tinuo  augescentem  conqueruntur.  Animi  quoque  tem- 

< 

peries  alienatur,  aegrotorum  indispositio,  sollicitudo, 
morositas,  moestitia,  vitae  taedium,  exoriuntur.  Acce¬ 
dunt  symptomaticae  capitis  affectiones,  ut  regionis  fron¬ 
talis  dolores  obtusi,  prementes^  'vertigines,  oculorum 

caiigatio  aut  photophia,  tandem  lipothymiae;  somnus  aut 
nullus  est  aut  comati  similis,  minime  reficiens.  Haec 
etiam,  quae  modo  retuli,  symptomata  exortis  gastritidis 
exacerbationibus  majorem  vim  et  atrocitatem  adipiscun¬ 
tur,  sedata  autem  exacerbatione  demulcentur,  ita  tamen, 
ut  quo  saepius  redeant,  eo  majorem  consequantur  acer¬ 
bitatem  atque  pertinacitatem,  quare  aegroti  ne  remissio¬ 
nibus  quidem  reficiuntur,  sed  in  febrem  continuam  vi¬ 
riumque  labem  irreparabilem  incidunt,  quae  morte  tan¬ 
tum  terminantur.  Alternae  remissiones  et  exacerbatio¬ 
nes  aut  brevioribus  aut  longioribus  intervallis,  nunc 
singulis  diebus,  nunc  singulis  hebdomadibus,  sese  exci¬ 
piunt,  ita  ut  nonnunquam  gastritis  debellata  videatur, 
insidiose  autem  revertatur  tandemque  habitualis  evadat. 
Proinde  fieri  solet,  ut  multi  aegrotantium  per  menses, 
imo  per  annos  (per  annos  decem  aut  viginti,  ut  non¬ 
nulli  tradunt)  divexentur.  Facile  autem  intelligimus, 
gastritidem  simplicem  tam  diu  protrahi  non  posse,  sed 
metamorphoses  telarum  ventriculi  tunc  certo  locum 
habere,  id  quod  mortuorum  sectiones  argumentantur, 
ad  quas  describendas  gradum  nunc  faciamus. 

VISA  REPERTA. 

Quantum  sectio  mortuorum  ad  confirmandam  mor¬ 
borum  diagnosin  valeat,  neminem  praeterit,  nam  de 
internis  processibus  pathologicis  tum  demum  certum 
judicium  ferre  licet,  cum  signis  objectivis  cognoscuntur. 
Quod  quum  recentiores  probe  intellexerint,  non  solum 
oculari  inspectione,  sed  etiam  adhibito  microscopio 

chemicisque  adminiculis  mutationes  morbosas  examinare 
et  anatomiam  pathologicam  certis  fundamentis  super¬ 
struere  studuerunt.  Apud  homines  chronica  gastritide 
peremtos  alia  atque  alia  reperiuntur,  prout  mors  vel 
maturius  vel  serius  iis  supervenit.  Simplex  gastritis 
chronica  per  se  exitium  aegrotis  non  infert,  nisi  alius 
morbus  periculosus  intercurrat,  vel  chronica  inflammatio 
subito  in  acutam  vertatur,  quod  interdum  accedentibus 
novis  injuriis,  accidit.  Hoc  quidem  in  casu  exquisitae 
inflammationis  signa,  nempe  rubor,  vasorum  hyperaemia, 
interdum  nonnullae  inflammatorii  processus  sequelae,  in 
conspectum  prodeunt.  Quodsi  autem  gastritis  chronica 
per  menses  annosve  processit,  semper  producta  morbosa 
in  ventriculi  tunicis  deponuntur,  quae  variis  metamor¬ 
phosibus  ansam  praebent.  Nunc  ventriculi  membranae 
in  massam  homogencam  coactae,  durae,  coriaceae,  nunc 
carnoso  -  callosae,  tendineae,  fibris  pertextae,  cartila¬ 
gineae,  osseae,  aut  scirrhosis  telis  simillimae,  inveni¬ 
untur.  Quae  degenerationes,  plerumque  inter  mucosam 
et  muscularem  ventriculi  tunicam  positae,  regionem 
tenere  solent  pyloricam,  nonnunquam  saccum  eoecum, 
raro  totum  ventriculum,  rarissime  cardiam.  Pylorus 
interdum  degeneratione  adeo  constringitur,  ut  penna 
anserina,  imo  specillum  aegre  transmittatur;  quandoque 

i  #  / 

substantia  condensata  ulcerationi  submittitur.  Ulcera 
ventriculi,  quae  chronicam  gastritidem  sequuntur,  genera- 
tim  superficialia  apparent,  subinde  tamen  altius  pene¬ 
trant,  quin  adeo  ventriculum  perforant  et  contenta  in 
cavum  abdominis  effundi  patiuntur,  aut,  si  cum  vicinis 

partibus  concretio  orta  est,  fistulas  efficiunt.  Aegroti 
profusa  haematemesi  exstincti  vasis  alicujus  rupturam 
exhibent,  quam  Krukenberg  uno  in  casu  in  arteria 
ventriculi  coronaria  sinistra,  in  altero  in  arteria  gastro¬ 
epiploica  sinistra  deprehendit.  Contentis  ventriculi  in 
ventris  cavitatem  effusis,  peritonitis  vel  enteritis  exoritur 
et  vel  una  vel  plures  ventriculi  perforationes  inveniuntur. 
Quodsi  chronica  gastritis  ex  febri  gastrico-venosa  tempore 
aestivo  emersit,  partim  in  ipso  ventriculo,  partim  in  te¬ 
nuibus  intestinis  ulcera  superficialia  formantur  (Kru¬ 
kenberg).  Excrescentiae  in  membrana  ventriculi  mu¬ 
cosa  obviae  majorem  minoremve  soliditatem  variumque 
ambitum  ostendunt:  modo  durae  et  callosae,  modo  mol¬ 
les  et  fungosae,  modo  inaequales,  asperae,  villosae 
cernuntur;  interna  ventriculi  superficies  materie  fusca, 
sordida,  squalida  nonnunquam  obsita  apparet;  mollitiem 
gastromalaciae  similem  (veram  malaciam?)  plures  me¬ 
dici,  ut  Heim,  Cruveilhier,  Krukenberg,  repere- 
runt;  denique  adhaesiones  ventriculi  cum  finitimis  orga¬ 
nis,  inprimis  hepate  et  liene,  crebro  occurrunt.  Non 
possum,  quin  nonnulla  adjiciam,  quae  ad  illustrandas 
sententias  supra  propositas  conferunt.  Pylorum  glandulis 

i 

locupletissimum  non  modo  gastritidis  chronicae,  sed 

i 

etiam  aliarum  affectionum  sedem  frequentissime  exhi¬ 
bere,  omnes  medici  et  anatomiae  pathologicae  studiosi 
affirmant.  Ita  Chardel  scirrhum  pylori  decies  obser¬ 
vavit,  Petzold  eundem  cartilagineum,  duos  pollices 
crassum  adeoque  coarctatum  reperit,  ut  calamus  scri¬ 
ptorius  induci  non  posset;  Bader  de  pyloro  osseo,  tu- 

more  carneo  annulari  cincto  retulit;  Graves  induratum 
penitusque  clausum  deprehendit.  Memoratu  dignissima 
sunt,  quae  Krukenberg  de  pylori  degenerationibus 
tradidit:  primo  enim  in  casu  regio  pylorica,  dimidium 
fere  pollicem  crassa,  in  superficie  interiore  ulcerata,  in¬ 
aequalis,  villosa  cernebatur,  in  altero  ventriculus  ex¬ 
pansus,  fusco  latice  impletus,  pylorus  tumore  annulari 
indurato  eum  in  modum  coarctatus,  ut  pennam  anseri¬ 
nam  vix  transmittere  posset.  In  caritatis  nosocomio 
Berolinensi  reperta  est  scirrhosa  durities  totius  regionis 
pyloricae,  latitudinem  trium,  crassitiem  duorum  pollicum 
habens,  cujus  superficies  intima  ulcus  parvum  obtulit 
(Rust’s  Magazin  fur  die  ges.  Heilkunde.  Bd.  XXX. 
Hft.  2.  S.  345).  Cardiae  degenerationes  rarius  descri¬ 
buntur.  Ghardel  ostium  ventriculi  oesophageum  ali¬ 
quoties  crassum  et  coarctatum,  alias  cartilagineum  et 
fere  clausum,  alias  carcinomatosum,  ulceratum,  odorem 
edens  putridum,  invenit.  Luther  (Hufeland’s  Journ. 
Bd.  I.  S.  117)  car/diae  degenerationem  cartilagineam  et 
ventriculi  parietes  maxime  crassescentes  descripsit.  Multo 

y' 

saepius,  quam  cardia,  parietes  ventriculi,  inprimis  fundi, 
alienati  aut  destructi  reperiuntur,  et  quidem  modo  con¬ 
stricti,  modo  mira  ratione  expansi.  Jam  Hali  er  totius 
ventriculi  parietes  cartilagineos,  scirrhosos,  quatuor  li¬ 
neas  crassos  adumbravit  et  Morgagni  tertiam  fere  ejus 
partem  induratam  se  observasse  scribit.  Krukenberg 
in  facie  ventriculi  anteriore  substantiam  fungosam,  mol¬ 
lem,  rotundam,  diametrum  pollicis  unius  cum  dimidio 
habentem,  ipsum  ventriculum  parvum,  media  parte  eon- 

strictum,  tunicas  in  regione  pylori  per  volae  manus 
ambitum  induratas,  cartilagineas  et  cum  pancreatis  ca¬ 
pite,  similem  degenerationem  offerente,  concretas  anim¬ 
advertit.  Idem  ventriculum  cum  diaphragmate  coalitum 
et  cum  hepate,  omentum  majus  crassescens,  tunicas 
medii  ventriculi  constricti  duras  et  crassas  vidit.  Aepli 
(Hufeland’s  Journ.  Bd.  XVIII.  St.  3.  S.  126)  casum 
enarrat,  in  quo  tanta  ventriculi  expansio  locum  habuit, 
ut  regiones  iliacas  expleret  atque  in  pelvim  descendis¬ 
set;  omnes  ventriculi  membranae  durae  et  crassae,  py¬ 
lorus  maximopere  coarctatus  fuit.  Similes  casus  sae¬ 
culis  superioribus  praecipue  Lieutand,  Morelli,  Mor¬ 
gagni,  recentiore  tempore  Krukenberg  observarunt. 

'  '  -  7V  "  '  '  -  :  , 

DIAGNOSIS. 

.•  +  * . 

Gastritidis  chronicae  symptomata  non  adeo  certa  et 
constantia  esse,  quin  similitudo  quaedam  cum  aliis  mor¬ 
bis  sese  obtrudere  possit,  supra  dicta  nos  edocent. 
Differentias  igitur  exponamus  necesse  est  stemiologicas, 
quae  inter  eam  aliosque  morbos,  singulatim  cardialgiam, 
rheumatismum  musculorum  abdominalium,  chronicam  pe- 
ritonitidem,  mesenteritidem,  hepatitidem  et  lienitidem 
chronicam  intercedunt. 

Cardialia  vera,  s.  idiopathica  (non  quisque  dolor 
ventriculi  periodicus,  variis  ex  causis  oriundus)  est 
morbus  nervosus,  ergo  symptomatibus  mere  nervosis 

i  * 

excellens,  inter  quae  paroxysmi  cum  intermissionibus 
perfectis  alternantes  principem  locum  tenent;  homines 
praesertim  adgreditur  teneros  et  sensiliores,  multo  sae- 

2* 

pius  mulieres  (nominatim  hystericas)  et  puellas  (ineunte 
pubertate  et  imminente  catameniorum  fluxu)  quam  vi¬ 
ros;  febris  abest;  pulsus  saepenumero  inter  paroxysmum 
retardatus;  urina  pallida,  spastica.  Dolores  (inter  ac¬ 
cessionem)  multo  acerbiores  sunt,  quam  in  chronica 
gastritide,  constringentes,  adhibita  pressione  mitescentes; 
digestionis  organa  multo  minus  offenduntur  et  remedia 
antispasmodica  auxilium  ferunt. 

Rheumatismus  chronicus  muscularis,  regionem  epi¬ 
gastricam  et  praecordialem  tenens,  dolores  efficit  inimi¬ 
cissimos,  qui  tactu  levissimo,  praecipue  si  cutis  dimo¬ 
vetur,  ingravesbunt,  sed  externi  tantum  sunt;  digestio 
parum  laeditur,  nausea  et  vomitus  ciborum  ingestionem 
non  sequuntur. 

Peritonitide  chronica  venter  inflatur,  tenditur  tanta¬ 
que  insignitur  sensibilitate ,  ut  neque  pressionem  neque 

/ 

tactum  sustineat,  dolores  magis  minusve  diffunduntur  et 
post  pastum  plerumque  leviter  augentur;  vomitus  non 
semper  exstat,  interdum  autem  viridis,  herbaceus;  de¬ 
cursus  denique  brevior  est,  quam  gastritidis. 

y'  .  *  . 

Mesenteritis  chronica,  cognitu  difficillima,  cum  ga¬ 
stritide  facilius  confunditur,  offert  enim  symptomata  lae¬ 
sae  digestionis,  dolores  regionis  umbilicalis,  qui  corporis 
motu  graviore,  pressione,  ciborum  ingestione  augentur; 
decursus  haud  minus  diuturnus  est,  quoniam,  tabes  me- 
saraica  saepe  evolvitur.  Solum  fere  signum  diagnosti¬ 
cum  (quod  tamen  fallere  potest)  a  medicis  in  eo  colloca¬ 
tur,  quod  mesenteritis  infantes  tenerae  aetatis,  scrophulosa 
diathesi  et  constitutione  cachectica  instructos  adgrediatur. 

Hepatitis  etiam  chronica  subinde  a  gastritide  diffi¬ 
culter  dignoscitur;  attamen  in  illa  plerumque  habitum 

/ 

invenimus  atrabilarem,  faciei  colorem  ictericum,  saporem 
amarum,  linguam  indumento  sordido -flavo  aut  fusco 
obtectam,  alvum  non  modo  intense  obstipatam,  sed  etiam 
excreta  decolorata,  albo  -  cinerea,  sicca,  argillacea; 
dolores  hypochondrium  dextrum  tenent,  indeque  ad 
epigastrium  protenduntur,  nonnunquam  ad  scapulam 
dextram  adscendunt;  si  calculi  biliarii  chronicam  hepa- 
titidem  effecerunt,  dolores  periodici  atrocissimi,  vomitus, 
icterus  viridis  intermittens  aut  remittens,  observantur: 
denique  hepatis  intumescentia,  si  morbus  majorem  ob¬ 
tinuit  gradum  et  ambitum,  evidenter  sentiri  consuevit. 

' 

In  chronica  demum  lienitide  aegroti  dolores  accu¬ 
sant  obtusos  aut  prementes,  interdum  pungentes,  hy¬ 
pochondrii  sinistri,  cum  hypochondrii  tensione  conjunctos, 
qui  et  corporis  exercitatione  majore  et  pressione  ingra- 

i 

vescunt,  imo  nonnunquam  respirationem  opprimunt. 
Signa  consensualia,  quamvis  haud  constantia,  sunt:  do¬ 
lor  humeri  sinistri,  rubor  genae  sinistrae,  sanguinis 
stillicidium  ex  nare  sinistra,  pulsus  arteriae  radialis 
sinistrae  quandoque  suppressus  aut  intermittens,  dextrae 
autem  normalis.  Digestio  levius  offenditur,  crebrum 
autem  lienitidis  symptoma  haematemesis  esse  dicitur. 
Venae  portarum  functio  laesa  variaeque  systematis  se¬ 
xualis  affectiones  locum  habere  solent,  ut  fluor  albus, 
menstruatio  anomala,  inprimis  amenorrhoea  aut  dysme¬ 
norrhoea,  etenim  chronica  lienitis  saepenumero  pube¬ 
scentibus  puellis  supervenit.  —  Praeterea  chronica  pan- 


creatitis  et  metritis ,  colicae  affectiones^  ileus,  volvulus 
et  intus  susceptio  intestinorum,  herniae  incarceratae, 
helminthiasis,  plethora  abdominalis,  haemorrhoides  irre¬ 
gulares,  cum  chronica  gastritide  nonnunquam  con¬ 
funduntur. 

AETIOLOGIA, 

\  • 

K  \  \  *  '  / 

Quamquam  chronica  gastritis  nulli  aetati  sexuique 
parcit,  tamen  homines  ad  maturiorem  aetatem  provecti, 
inprimis  mulieres  ab  anno  vitae  quadragesimo  ad  sexa¬ 
gesimum,  frequentissime  tentari  dicuntur.  Porro  homi¬ 
nes  arthritide  anomala,  mensium  aut  haemorrhoidum 

abnormitatibus,  vel  atrabilari  constitutione  laborantes 

«  v 

in  hunc  morbum  crebro  incidunt.  Neque  minus  pedum 
sudoribus  habitualibus,  exanthematibus  chronicis  ulceri- 
busve  suppressis  gastritis  chronica  evocatur.  Inter  gra¬ 
vissimas  causas  ingesta  ventriculum  diutius  irritantia 
pertinent,  ut  omnia  acria,  inprimis  drastica,  venena 
corrosiva  minoribu^  dosibus,  sed  longius  per  tempus 
assum ta,  ut  arsenicum,  hydrargyrum  bichloratum  corro¬ 
sivum,  spjrituosorum  abusus.  Simili  ratione  injuriae 
foris  illatae  agunt,  ut  ictus  et  plagae  regionis  epigastri¬ 
cae,  continua  ventriculi  compressio,- aut  vita  sedentaria, 
quam  nonnulli  opifices  agunt,  aut  thoracibus  linteis, 
quibus  mulieres  ventrem  constringunt,  aut  processu 
xiphoideo  sterni  retrorsum  flexo,  aut  sterni  costarum  ve 
fracturis  inducta.  Perfrigeria  causis  creberrimis  inter¬ 
ponenda  esse,  nemo  diffitetur,  praecipue  ea,  quae  glacie 
aut  potu  frigidissimo  in  ventriculum  aestuantem  ingesto, 

aut  balneorum  frigidorum  abusu  efficiuntur.  Gastritis 
etiam  acuta  crisibus  non  resoluta  in  chronicam  abire 
potest,  sicut  haec  interdum  in  acutam  vertitur.  Omit¬ 
tendae  non  sunt  organorum  vicinorum,  ut  omenti,  liepa- 

i 

tis,  lienis,  diaphragmatis,  intestinorum  inflammationes, 
viscerum  uropoeticorum  et  sexualium  affectiones,  nimia 
bilis  acrimonia,  succi  gastrici  alienatio.  Tempus  aesti¬ 
vum  gignendae  gastritidi  chronicae  maxime  favet,  etenim 
febres  eo  tempore  desaevientes  indolem  gastrico-veno- 
sam  plerumque  prae  se  ferunt  et  secundum  Broussais, 
Krukenberg,  Berends,  alios  cum  inflammatoria 
tunicae  ventriculi  mucosae  affectione  consociantur.  Hinc 
accidere  solet,  ut  corpora  hominum  febri  gastrico-ve- 
nosa,  quae  vulgo  nervosa  appellatur,  defunctorum  mag¬ 
nam  hyperaemiam  vasorum  tunicae  intestinalis  mucosae, 
quin  adeo  excoriationes  et  ulcera  exhibeant.  Praeter 
aestivam  constitutionem  quoque  tempestas  humido-fri- 
gida  ad  evocandam  gastritidem  chronicam  plurimum 
valet,  quamobrem  tempore  vernali  et  autumnali,  quod 
frigore  hiberno  sicco  destituitur,  gastritis  chronica,  ut- 
pote  morborum  catarrhalium  et  rheumaticorum  comes, 
non  solum  exacerbatur,  sed  etiam  gignitur.  Mentionem 

denique  facere  oportet  causarum  psychicarum,  praeser- 

*  >. 

tim  animi  pathematum  deprimentium,  visceribus  abdomi¬ 
nalibus  inimicissimorum,  ut  moeroris,  curarum,  sollicitu¬ 
dinis,  quae,  etsi  non  semper  gastritidem  evocant,  tamen 
incrementa  ei  afferunt  ejusque  resolutionem  impe¬ 
diunt. 

’  »  \ 

PRAESAGIUM. 

***.  j  —  •  ,  • 

Absolutum  de  prospero  aut  funesto  gastritidis 
chronicae  exitu  judicium  ferre  non  licet,  etenim  morbi 
gradum  et  ambitum,  sedem,  diuturnitatem,  causas,  ipsam 
aegroti  constitutionem  et  aetatem,  denique  symptomata 
urgentia  intueri  oportet.  Quae  omnia  si  probe  pensita¬ 
mus,  praedictionem  in  universum  dubiam  apparere,  fate¬ 
bimur,  nam  ventriculi  tanta  est  dignitas,  ut  ejus  morbi 
nunquam  non  in  oeconomiam  totius  organismi  effectum 
damniferum  exserant.  At  vero  si  morbus  incipiens  probe 
dignoscitur  aptaque  medendi  ratione  impugnatur,  even¬ 
tum  prosperum  sperare  licet;  quo  longius  autem  pro¬ 
cessit,  quo  majorem  obtinuit  gradum,  quo  magis  pro¬ 
cessus  inflammatorius  ad  degenerationem  jam  vergit, 

I  '  '  V 

vel  in  eam  transiit,  eo  deterior  praedictio,  etenim  de¬ 
generatus  ventriculus  in  integrum  vix  restitui  potest. 
Sola  tamen  tunicarum  induratio  multo  melioris  ominis 
est,  quam  ulceratio.  Quod  ad  sedem,  degenerationes 
alterutrius  parietis,  nec  non  cfirvaturae  minoris  aut 
majoris  diutius  impune  feruntur,  quam  pylori;  pessima 
cardiae  affectio  est,  quippe  quae  nihil  aut  parum  ingeri 
patiatur.  SU  gastritidis  causa  nobis  innotuit  tollique 
potest,  laetior  affulget  spes,  quam  si  illa  occulta  est 
omnibusve  remediis  repugnat.  Ubi  igitur  morbus  cum 
scrophulosi  aliave  dyscrasia,  cum  arthritide,  rheumatismo, 
haemorrhoidibus,  morbis  cutaneis  suppressis  etc.  nexum 
alit  causalem,  pertinax  esse  consuevit  malumque  au¬ 
gurium  offert.  Regimen  haud  mediocriter  influit  in 

prognosin;  si  enim  aegroti  omnes  injurias,  ut  animi 
pathemata  deprimentia,  potus  cibosque  irritantes,  per- 
frigeria  vitant,  si  diaeta  utuntur  idonea  atque  temperante, 
•  sperare  possumus,  fore  ut  eventus  prosper  contingat. 
Quo  maturius  arcessitur  medicus  et  aeger  curationi  sese 
submittit,  eo  melius,  sed  quo  diutius  gastritis  negligitur, 
eo  pejus :  nam  si  per  annos  complures  protracta  est  et 
graviores  ventriculi  degenerationes,  praesertim  ulcera 
aut  scirrhum,  induxit,  de  aegroti  saluti  plane  desperan¬ 
dum  est. 

*  i  .  ■  i 

CURANDI  RATIO. 

; 

Proximum  est,  ut  indicatio  causalis  probe  consti¬ 
tuatur,  quippe  quae  sola,  si  ei  satisfacere  possumus, 
morbum  auferre  ejusque  radices  evertere  queat.  Causas 

igitur  efficientes,  dummodo  adhuc  persistant  nobisque 

\ 

innotuerint,  ante- omnia  impugnare  oportet.  Quodsi  actio 
quaedam  aut  naturalis  aut  habitualis  suppressa  culpatur, 
e.  g.  rheumatica,  arthritica,  ulcus,  pedum,  sudores,  de¬ 
bitis  remediis  restituatur,  vel  derivatio  vicaria  admini¬ 
stretur.  Si  intemperantia,  ciborum  potuumve  irritantium 
abusus  subest,  saepe  diaeta  idonea  causali  indicationi 
satisfacit.  Causis,  quoad  fieri  potuit,  debellatis,  ad  in¬ 
dicationem  morbi  seu  nosematicam  progrediendum  est. 
Natura  exquisita  inflammatoria  gastritidis  chronicae  ple¬ 
rumque  tantum  apparet,  cum  homines  validi  et  succu¬ 
lenti  post  crises  suppressas,  aut  perfrigerium  gravius, 
aut  ingesta  acria  in  eam  inciderunt  morbusque  nondum 
protractus  est.  Etiamsi  autem  inflammationis  lentae 

tantum  et  levioris  symptomata  se  manifestant,  tamen 
modificata  antiphlogosis  imperanda  est,  si  persuasum 
habemus,  gastritidem  esse  recentem,  nam  hac  tantum 
methodo  ventriculi  degenerationibus  occurrere  possumus. 
Non  solum  vero  sanguinis  detractiones  locales,  sed  adeo 
universales  salutiferae  sunt,  nominatim  aegrotis  robustam 
constitutionem  et  plethoram  offerentibus,  sin  minus,  hi¬ 
rudines  decem-quindecim  ad  regionem  ventriculi  dolen¬ 
tem  applicentur  necesse  est.  Interna  remedia  blandis¬ 
sima  sint,  ut  mucilaginosa,  einulsiones  oleosae.  Salia 
antiphlogistica  et  laxantia,  si  adhibentur,  quam  maxime 
involvantur,  itaque  emulsionibus  oleosis  adjiciantur;  huc 
praecipue  kali  nitricum,  magnesia  sulphurica,  natrum 
phosphoricum,  natro-kali  tartaricum  pertinent;  clysmata 
aperientia  ex  infuso  florum  chamomillae,  oleo  lini  et 
natro  sulphurico  aut  chlorato  nunquam  omittantur,  si 
alvi  obstipatio  locum  habet.  Detracto  sanguine  multa 
mitescunt  symptomata,  quae  vulgo  nervosa  existimantur, 
imbecillitas  et  languor  evanescunt,  vertigines  et  cepha¬ 
lalgia  desinunt,  abdominis  dolores  demulcentur,  sangui¬ 
nis  congestiones  cedunt.  Alvi  obstipatione  salibus  la¬ 
xantibus  et  clysmatibus  sublata,  digestionis  organorum 
functiones  magis  magisque  ad  normam  revertuntur.  Si 
quis  aegrotantium  ad  diarrhoeam  proclivis  est,  solutio¬ 
nem  gutnmi  arabici  praebere  licet,  aut  leve  infusum 
radicis  ipecacuanhae  (gr.  viii  —  x  ad  %  vi),  minime  ni¬ 
trum  vel  am mordacum  hydrochloratum,  quae  a  nonnullis 
praecipiuntur.  Diaeta  strenuissima  aegrotis  imperanda 
est;  sit  enim  victus  blandus,  levis,  eupeptus,  magis 

liquidus  aut  semiliquidus,  quam  solidus;  lac  vaccinum 
recens  inter  nutrimenta  principem  tenet  locum.  Insimul 
omnia  studiosissime  vitentur,  quae  nocere  possint,  in- 
primis  perfrigeria  animique  affectus  deprimentes.  — 
Quodsi  gastritis  saepius  exacerbata  et  neglecta  tunica¬ 
rum  ventriculi  degenerationes  jam  induxit,  antiphlogosis 
tantum  inter  exacerbationes  administranda,  ceterum  au¬ 
tem  remedia  ventriculi  irritationem  demulcentia,  deri¬ 
vantia  et  degenerationem  resolventia  in  usum  vocanda 
sunt.  Nonnulli  mercurialia  commendant,  inprimis  calo- 
melas,  quod  tamen  facile  vomitum  facit,  alii  antimonia- 
lia,  quae  itidem  vires  habent  emeticas.  Praeferenda 
igitur  videntur  zincum  oxydatum  album  et  bismuthum 
hydrico - nitricum ,  virtutibus  sedativis  conspicua,  quibus 
unum  alterumve  narcoticum,  quod  neque  tunicam  mu¬ 
cosam  irritat,  neque  alvum  obstipat,  ut  extractum  hyo¬ 
scyami,  conii,  belladonnae,  adjicere  licet.  Krukenberg 
opium  adjungit  bismutho  hydrico-nitrico,  perperam  vero, 
propter  causas  modo  memoratas;  cur  ammoniacum  car- 
bonicum  addat,  nescio.  Si  liquidis  potius  medicamentis 
uti  volumus,  extractum  belladonnae  aqua  amygdalarum 
amararum  solvendum  et  solutio  guttatim  praebenda  est. 
Internorum  remediorum  usus  externis  adjuvetur,  bal¬ 
neis  nempe  tepidis,  pediluviis,  emplastris  irritantibus  aut 
sedantibus,  ad  ventriculi  regionem  applicatis;  diaeta 
lactea  imperetur.  Quodsi  aegrotantes  ad  convalescen- 

tiae  stadium  processerunt,  succi  expressi  herbarum  re¬ 
centium,  extracta  mellaginea,  serum  lactis  dulce  aut  ta- 
marindinatum,  aqua  selterana  cum  lacte  aut  sero  lactis, 

adhibeantur.  Sin  degeneratio  in  ulcerationem  abiit,  au¬ 
ctore  Schoenlein  (A.  a.  0.  S.  220)  remedia  oleoso- 
mucilaginea  cum  pauxillo  opii,  aqua  calcariae  cum  la¬ 
cte,  adstringentia,  ut  china,  columbo  et  alia,  quae  vulgo 
commendantur,  nihil  amplius  auxilii  praestant,  sed  diaeta 
tantum  et  regimine  decursus  aliquantum  potest  in¬ 
hiberi. 


VITA. 

Nicolaus  Basiliades,  Bucarestinus ,  natus  die 

XVI  m.  Julii  A.  MDCCCXXIV,  patre  B a silio  Georgio, 

adhuc  vivo,  matre  Catharina  jam  dudum  mortua,  fidei 

graeco-catholicae  sum  addictus.  Doctrinis  encyclopae- 
dicis  privatim  a  Joh.  Mitylenaeo  ejusque  collegis 
eruditus  sum  usque  ad  annum  MDCCCXL.  Tum  mens. 

Martio  illius  anni  Athenas  me  contuli,  operam  daturus 
doctrinis  ad  adeundam  literarum  universitatem  necessa¬ 
riis.  Ibi  quum  per  tres  annos  et  quod  excurrit  111.  N. 
B  ambae  Professoris  disciplina  usus,  testimonium  ma¬ 
turitatis  adeptus  essem,  in  patriam  redii.  Paulo  post  die 

XVII  mensis  Julii  A.  h.  s.  XXXXIV  Berolinum  veni, 
ubi  primum  linguam  Germanicam  addidici,  tum  propae- 
deuticen  philosophicam  privatim  audivi,  et  postea  sub 
Rectoratu  111.  Hecker  et  III.  Wagner  Decanatu  seme¬ 
stri  aestivo  facultati  medicae  litterarum  universitatis 
Fridericae  Guilelmae  adscribendum  me  curavi  et  lectio¬ 
nes  medicas  debitas  audivi.  Praeterlapso  autem  qua¬ 
driennio  et  studiis  nondum  absolutis,  denuo  111.  Nitzschio 

Rectore  et  111.  Ehrenbergio  Decano  in  numerum  ci- 

vium  academicorum  receptus  sum. 


Intra  universum  studiorum  academicorum  tempus  has 
scholas  frequentavi: 

111.  Schultz  de  historia  naturali  universa,  de  bo- 
tanice; 

111.  Lichtenstein  de  zoologia; 

111.  Magnus  de  physice  experimentali; 

111.  Mitscherlich  de  chemia  experimentali; 

Beat.  Hecker  de  encyclopaedia  et  methodologia 
medicinae; 

111.  Schlemm  de  osteologia,  de  syndesmologia,  de 
splanchnologia; 

111.  Mueller  de  anatomia  organorum  sensuum,  de 
anatomia  universa  corporis  humani,  de  physiologia  spe¬ 
ciali  et  generationis,  de  anatomia  comparata;  qui  quoque 
cum  111.  Schlemm  artem  cadavera  rite  secandi  me 
docuit; 

111.  Mitscherlich  jun.  de  medicamentis  excitanti¬ 
bus,  de  materia  medica; 

Exp.  Simon  de  pathologia  et  therapia  generali; 

111.  Romberg  de  pathologia  et  therapia  speciali; 

111.  J  uengken  de  corporis  humani  laesionibus,  de 
chirurgia  generali  et  speciali; 

111.  Schmidt  de  scientia  et  arte  obstetricia; 

Exp.  Ebert  de  morbis  infantium; 

Exp.  Crede  de  mulierum  morbis; 

Exp.  Traube  de  auscultatione  et  percussione; 

Cei.  Boehm  de  diagnostice  chirurgia,  de  aciurgia 
cum  exercitationibus  in  cadavere; 

111.  Casper  de  medicina  forensi. 

Exercitationibus  clinicis  chiru^cjs?  medicis,  obste¬ 
triciis,  ophthalmiatricis,  interfui  virori**  illustrissimorum 
Langenbeck,  Schoenlein,  Wolft,  Schmidt, 
Boehm. 

Quibus  omnibus  viris  summe  venerandis,  optime- 
que  de  me  meritis  maximas  ago  gratias  semperque 
habebo. 

Jam  vero  tentaminibus  et  philosophico  et  medico, 
nec  minus  examine  rigoroso  superatis,  spero  fore,  ut 
dissertatione  thesibusque  palam  defensis  summi  in  me¬ 
dicina  et  chirurgia  honores  in  me  conferantur. 


T  H  E  S  E  S. 

Hydrophobia  non  morbus  est. 

Phthisis  pulmonum  ex  cachexia  serofulosa  nascitur. 
Curatio  directa  typhi  non  est. 

Alcohol  venenum  est. 


